Marie Berg Christensen og 15 andre jævnaldrende brøn er torsdag aften dybt begravet i Legoklodser og små ledninger.

- Man lærer for eksempel at lave en Legorobot, der ligner en edderkop, og så kan man få den til at gø som en hund, siger Marie Bork Christensen.

Det kan lyde som fjollet leg, men det er ikke kun sjov og ballade. Det er nemlig kodning, teknik og robotter, der sluger børnenes opmærksomhed. Faktisk står børn og unge i kø for at komme til "at gå til robot" en gang om ugen hos den frivillige forening Teknologiskolen i Odense.

Til aktiviteterne bruges især Lego-konceptet Mindstorms, som består af Legofigurer, der kan bevæge sig på bestemte måder ved hjælp af simple kodeprogrammer på computeren.

- Målet var, at hvis vi bare kunne finde nogle få børn, der ville lege med teknologi, så ville vi gerne lege med. Men der har været meget stor tilslutning, og vi er nærmest blevet løbet over ende fra dag et, siger Jørgen Larsen, der er medstifter af Teknologiskolen.

Skolen har netop fået en donation på to millioner kroner, der betyder, at de nu kan udvide deres aktiviteter til flere steder på Fyn og i det sydlige Jylland.

Interesse i hele landet

Det er ikke kun Teknologiskolen i Odense, der formår at samle børn og unge om programering og it.

Hos den landsdækkende organisation Coding Pirates, der har eksisteret i fem år, oplever man også en stigende interesse blande de 83 afdelinger landet over, som tilsammen har omkring 3.000 medlemmer.